Diari Oficial de la Generalitat Valenciana


Sumari del DOGV 4963, del 10-03-2005 (2005/2361)

RESOLUCIÓ de 21 de febrer de 2005, de la Direcció General de Treball i Seguretat Laboral, per la qual es disposa el registre i la publicació de l'Acord sobre Millores Relatives a l'Atenció Continuada i Guàrdies, subscrit entre la Conselleria de Sanitat i les organitzacions sindicals CCOO, STSPV-IV, CEMSATE i UGT, totes elles amb representació en la Mesa Sectorial de Sanitat.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4963

Data del DOGV
:   10-03-2005

Secció del DOGV
:   III. CONVENIS I ACTES - B) CONVENIS COL·LECTIUS

Número del document
:   2005/2361


Data del document
:   21-02-2005

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * acord col·lectiu
    * conveni col·lectiu
    * treball per torns
    * sindicat
    * conveni col·lectiu
    * professió sanitària
    * jornada de treball
    * servei sanitari

RESOLUCIÓ de 21 de febrer de 2005, de la Direcció General de Treball i Seguretat Laboral, per la qual es disposa el registre i la publicació de l'Acord sobre Millores Relatives a l'Atenció Continuada i Guàrdies, subscrit entre la Conselleria de Sanitat i les organitzacions sindicals CCOO, STSPV-IV, CEMSATE i UGT, totes elles amb representació en la Mesa Sectorial de Sanitat. [2005/X2361]
  
Vist el text de l'Acord sobre Millores Relatives a l'Atenció Continuada i Guàrdies, amb efectes des de l'1 de gener de 2005 fins a l'any 2007, subscrit entre la Conselleria de Sanitat i les organitzacions sindicals CCOO, STSPV-IV, CEMSATE i UGT, totes elles amb representació en la Mesa Sectorial de Sanitat, de conformitat amb el que disposa l'article 36 de la Llei 9/1987, de 12 de juny, d'Òrgans de Representació, Determinació de les Condiciones de Treball i Participació del Personal al Servici de les Administracions Públiques, modificada per la Llei 7/1990, de 19 de juliol, esta Direcció General de Treball i Seguretat Laboral, resol:
  
Primer
  
Que es diposite l'acord en l'oficina pública a què fa referència la Llei Orgànica 11/1985, de 2 d'agost, de Llibertat Sindical, adscrita a esta direcció general.
  
Segon
  
Ordenar que siga publicat en el Diari Oficial de la Generalitat Valenciana.
  
València, 21 de febrer de 2005.- El director general de Treball i Seguretat Laboral: Román Ceballos Sancho.
  
Acord entre la Conselleria de Sanitat i organitzacions sindicals amb representació en la Mesa Sectorial de Sanitat, sobre millores relatives a l'atenció continuada i guàrdies.
  
L'activitat de l'atenció sanitària està caracteritzada per la necessitat de cobrir unes necessitats assistencials, relativament constants en períodes amplis de temps. Substitucions d'IT, reforços d'estiu, cobertura de permisos i llicències i a vegades cobertura de lliurances i realització d'atenció continuada, són situacions constants en els centres al llarg d'un període anual, però al mateix temps variables en períodes més curts de temps. La substitució d'estes incidències de forma puntual pot portar a freqüents canvis en els equips de treball, cosa que dificulta l'obtenció de nivells de qualitat desitjables.
  
D'altra banda, la sostenibilitat del model d'atenció sanitària en el seu conjunt, tant en primària com en especialitzada, ha de tindre en compte quatre elements que ens singularitzen davant d'altres realitats nacionals o comunitàries:
  
1. Un elevat nivell de qualitat assistencial que ens col·loca davant del difícil repte de mantindre alts nivells d'excel·lència professional.
  
2. Un respecte a les Directives Europees en matèria de salut laboral, jornada i descansos que ens convertix en pioners dins d'Espanya en haver-ne traslladat el contingut més important en un cos normatiu i que es va iniciar abans de qualsevol sentència judicial amb els Acords de 1999, tal com va quedar plasmat en l'Acord de 20 de setembre de 2002 subscrit en Mesa Sectorial.
  
3. La necessitat d'una millora de l'eficiència en la distribució de punts d'assistència, basada en informació exhaustiva sobre les necessitats reals, potenciant els punts assistencials en funció de la demanda en cada moment i adaptats als pics assistencials.
  
4. La urgència d'establir mecanismes de promoció i reconeixement professional així com de dignificar les condicions laborals i retributives associades a les guàrdies/atenció continuada.
  
En definitiva, l'objectiu d'este acord no és cap altre que garantir la sostenibilitat del model assistencial harmonitzant els drets reconeguts als treballadors sanitaris i al mateix temps garantint a la població l'accessibilitat a servicis sanitaris de la màxima qualitat.
  
1. Millores relatives a l'atenció continuada i guàrdies
  
1.1 Millores retributives
  
La Conselleria de Sanitat es compromet a fer una millora de les condicions retributives associades a l'atenció continuada/guàrdies.
  
Esta millora afectarà els conceptes d'atenció continuada/guàrdies, serà efectiva a partir de l'1 de gener de 2005 i millorarà el valor econòmic d'eixos conceptes. La Conselleria de Sanitat es compromet a una revisió anual de les retribucions associades a la guàrdia/atenció continuada fins a l'any 2007 segons el següent calendari, nombre de guàrdies/mes i quanties en euros/hora
  
Personal facultatiu
  
Atenció primària
  
 Gener 2005 Gener 2006 Gener 2007
  
0-50 hores/mes 14 euros 15 euros 16,5 euros
  
50-100 hores/mes 15 euros 16 euros 17 euros
  
Més de 100 hores/mes 16 euros 17 euros 18 euros
  
Atenció especialitzada
  
 2005 Gener 2006 Gener 2007
  
1 a 3 guàrdies/mes Gener 15 euros
  
 Juny 15,5 euros 16,5 euros 18 euros
  
4 a 6 guàrdies/mes 16 euros 17 euros 18,5 euros
  
Més de 6 guàrdies/mes 17 euros 18 euros 19 euros
  
Guàrdia localitzada
  
 Gener 2005 Gener 2006 Gener 2007
  
Guàrdia localitzada 7,75 euros 8,25 euros 9 euros
  
Personal d'infermeria d'atenció primària i
  
unitats d'hospitalització a domicili
  
 Gener 2005 Gener 2006 Gener 2007
  
0-50 hores/mes 8,44 euros 9,6 euros 10,5 euros
  
50-100 hores/mes 8,44 euros 10,3 euros 10,9 euros
  
Més de 100 hores/mes 8,44 euros 10,8 euros 11,5 euros
  
La realització de guàrdies i atenció continuada és actualment obligatòria d'acord amb la normativa vigent i amb les excepcions que s'hi recullen.
  
Les guàrdies que es fanlitzen en nombre més gran que les recollides com a màximes en la normativa vigent han de ser sempre voluntàries i han de complir els requisits que recull la normativa. En eixos casos, l'administració ha de reavaluar el procés de cobertura d'eixes guàrdies cada sis mesos.
  
L'àmbit geogràfic de l'obligatorietat en el cas d'atenció primària, en coherència amb l'article 4t del Decret 72/2001, són les zones bàsiques de salut limítrofes a la del lloc de treball, i poden estendre's a l'àrea de salut de forma justificada davant de la junta de personal de l'àmbit corresponent. No obstant això, només pot obligar-se a la realització d'atenció continuada en centres, fora de l'àmbit de la zona bàsica de salut, ubicats a menys de 25 quilòmetres del lloc de treball del professional. Exclusivament en les ciutats de més de 200.000 habitants i que estiguen dividides en més d'una àrea de salut, l'àmbit d'actuació pot sobrepassar els límits de l'àrea de salut amb la limitació abans assenyalada.
  
L'àmbit geogràfic de l'obligatorietat de la realització de guàrdies d'atenció especialitzada és l'hospital. Excepcionalment, en aquells casos d'alta complexitat tècnica en què siga necessari que diversos servicis de distints hospitals es coordinen per a realitzar guàrdies, l'administració en Mesa Sectorial pot prendre les mesures organitzatives adequades per a implantar estos servicis, que han d'estar convenientment justificades, davant de la junta de personal, amb caràcter previ a la seua implantació, des del punt de vista assistencial i organitzatiu.
  
1.2 Millores organitzatives
  
A fi de facilitar la implicació en l'activitat d'urgències del nombre més gran de professionals d'atenció especialitzada, adaptant l'horari a les diferents situacions dels professionals i intentant implicar professionals de major edat, les guàrdies poden dividir-se en mòduls únicament els dies laborables. S'estructuraran en dos mòduls, un mòdul de 15 hores a 21 hores i un altre de 20 hores a 8 hores de l'endemà.
  
L'aplicació d'estos nous mòduls ha de ser negociada amb els respectius servicis i els òrgans de representació de l'hospital i àrea corresponent, i ha de comptar amb l'acceptació dels implicats. En cap cas es pretén generalitzar este tipus de cobertura de guàrdies, sinó només facilitar l'adaptació puntual on els recursos siguen estructuralment insuficients o els propis interessats els sol·liciten.
  
1.3 Vigilància de la salut
  
Tot el personal en edat de fer guàrdies/atenció continuada, de forma periòdica, i almenys una vegada a l'any, ha de fer una vigilància de la salut a través d'un reconeixement de salut laboral global. Un troballa positiva en el reconeixement (alteració o dany a la salut, no compatible amb la realització de guàrdies) dóna lloc al cessament obligatori en les guàrdies/atenció continuada per raó de salut, almenys de caràcter temporal (fins que un nou reconeixement de salut mostre la situació de ?apte?) amb aplicació d'allò que s'ha previst per al cas de les exempcions per raó d'edat. Un troballa negativa, suposa la retirada de l'exempció per raó de salut que poguera existir i l'eventual reincorporació a les guàrdies/atenció continuada, si això fora necessari, per a garantir la cobertura del servici.
  
Les exempcions per raons de salut, si bé són autoritzades per les direccions dels centres, requerixen un informe previ dels servicis de Prevenció de Riscos Laborals.
  
1.4 Millores socials
  
A fi de potenciar la implicació del personal facultatiu de forma voluntària en l'activitat de guàrdies i atenció continuada, s'articularan mecanismes compensatoris que permeten que, a mesura que vagen complint determinades edats, se'n mantinga la capacitat adquisitiva i l'esforç redunde en una major activitat sanitària.
  
Així, els facultatius de 55 o més anys fets que hagen fet activitat de guàrdies/atenció continuada durant 7 dels 10 últims anys, tenen dret a mòduls voluntaris i incentivats d'ampliació de jornada ordinària com a alternativa a la dita activitat. Eixos mòduls s'oferiran de dilluns a divendres, amb 5 hores de treball i amb distribució equitativa entre les persones interessades. La prestació pot fer-se en el mateix centre o bé en una altra institució sanitària pública dins de la localitat de treball del professional.
  
El dret bàsic és de dos mòduls a partir de gener de 2005 i tres mòduls a partir de gener de 2007. Donat el seu caràcter compensatori de les guàrdies/atenció continuada, la retribució és de 150 euros per mòdul al gener de 2005, de 165 euros per mòdul al gener de 2006 i de 180 euros al gener de 2007, que es revisarà posteriorment en funció dels increments que pogueren experimentar les guàrdies mèdiques.
  
En el moment de sol·licitar l'exempció de guàrdies/atenció continuada, prevista en la normativa vigent, l'interessat procedirà també a expressar la seua voluntat d'acollir-se o no, i en quin nombre, als mòduls alternatius de prolongació de jornada.
  
L'administració pot, no obstant, oferir fins a cinc mòduls, en qualsevol moment i comptant sempre amb la voluntarietat del facultatiu implicat. Igualment pot fer-ho per a les especialitats que no comporten l'atenció continuada en funció de les necessitats organitzatives i/o assistencials.
  
Els metges que facen estos mòduls d'activitat poden fer treball urgent o programat.
  
Així mateix es portarà a efecte l'Acord de 4 de juliol de 2002 sobre repercussió de guàrdies/atenció continuada a fi que puga produir efectes des de l'1 de gener de 2005.
  
2. Modificació dels contractes d'atenció continuada
  
Estan fora de tot dubte les millores de les condicions de treball en l'atenció primària i especialitzada evidenciades en els últims anys. L'orde de guàrdies de 1999 i la seua modificació de 2000, el Decret 72/2001, de 2 d'abril del Govern Valencià, pels quals es regula l'atenció continuada tant en l'àmbit d'atenció especialitzada primer i després de l'atenció primària, van suposar un important avanç en reconéixer la lliurança amb exempció de jornada després de l'atenció continuada, però a més, la progressiva exempció per motius d'edat, (46 anys a partir de l'1 de gener de 2005), l'establiment de quotes màximes (1500 +/- 20% per a metges d'EAP i 900 +/- 20% per a pediatres d'EAP), així com la progressiva reducció de jornada anual plantejada en el decret de jornada, llicències i descansos en reconéixer les exempcions per l'atenció continuada/guàrdies, conformen un conjunt de mesures que superen en molts casos el que s'ha exigit per la Directiva Europea d'aplicació.
  
Tot l'anterior, no obstant, resulta sobretot possible gràcies a l'esforç dels professionals que garantixen el funcionament del sistema de garanties mencionat reforçant l'atenció continuada i les guàrdies.
  
2.1 Millores laborals
  
Per això, a fi de millorar les condicions de treball dels professionals que treballen en contractes d'atenció continuada o guàrdies s'oferixen una sèrie de millores dirigides a promoure unes condicions de treball que, respectant les peculiaritats de la dita activitat, s'assemblen com més siga possible a les condicions de la resta de personal sanitari.
  
1. D'esta manera la Conselleria es compromet a aplicar a este col·lectiu les millores del Decret 137/2003, a més del dret als permisos per a la formació i a la conciliació de la vida familiar i laboral.
  
2. Cotització a la Seguretat Social ininterrompuda i pel salari percebut per tot el període de treball. La jornada mínima oferida ha de ser, en tot cas, de 126 hores mensuals de mitjana llevat de casos excepcionals degudament justificats.
  
3. Durant els mesos de juny i desembre als professionals amb contractes d'atenció continuada/guàrdies que hagen realitzat durant els sis mesos previs una mitjana de 126 hores mensuals o més d'atenció continuada/guàrdies, se'ls retribuirà amb una quantitat d'1.000 euros per al personal facultatiu i 600 euros per al personal d'infermeria.
  
4. Les direccions de les àrees o departaments han d'adoptar les mesures organitzatives necessàries per a garantir el gaudiment d'almenys un cap de setmana (dissabte i diumenge) al mes.
  
5. Increment salarial segons els increments que per a les guàrdies/atenció continuada s'inclouen en el present acord.
  
2.2 Integració progressiva
  
1. Incloure en les futures OPO, dins de la valoració del temps treballat, l'equivalència de 130 hores per un mes de treball en EAP o, si és el cas, el servici hospitalari corresponent.
  
2. Els professionals amb contractes d'atenció continuada/guàrdies tindran accés a les cobertures de vacants que estarà definit per una millora en la baremació del temps treballat que, no obstant, no implique el bloqueig de la borsa per a altres potencials aspirants.
  
3. A partir d'una duració del contracte de 3 anys en atenció continuada/guàrdies, donada la penositat de l'activitat, per cada 130 hores de treball es comptabilitzarà el doble de la valoració del temps treballat fet en un altre tipus de contracte.
  
Totes les mesures previstes en el present apartat queden supeditades a la viabilitat de l'informe jurídic corresponent. En tot cas, la seua tramitació s'ha de fer per mitjà de la norma jurídica del mateix rang o d'un rang superior que les normes afectades.
  
3. Seguiment de l'acord
  
Per a fer el seguiment de l'aplicació i l'impacte de l'acord en l'assistència sanitària, es crearà una comissió de seguiment.